རྩ་ས་སྒེར་བདག་དང་ཆབས་ཅིག་ས་ཆ་བེད་སྤྱོད་བྱེད་ཤུགས་ཆེ་རུ་སོང་བ་དང་དེ་ལས་ཚགས་དམ་ཤོས་ཞིག་ནི་ཞིང་ཆུའི་ཆ་རྐྱེན་བསྐྲུན་པ་བརྒྱུད་ས་ཞིང་མྱུར་པོ་ངང་རྒྱ་སྐྱེད་གཏོང་བ་དེ་ཡིན།ཨོར་ཏོ་སཱེ་ས་ཁུལ་ནི་ཆར་ཆུ་དཀོན་པའི་བྱེ་སའི་ས་ཆ་ཞིག་ཡིན་པས།ལོ་རེའི་ཆར་པ་འབབ་ཚད་དེ་༼ཧ་ལམ་ལྷ་ས་ས་ཁུལ་དང་འདྲ་བ་དང་ཉིའུ་ཡོག་གྲོང་ཁྱེར་གྱི་གསུམ་ཆ་གཅིག་ཙམ་༽ཧའོ་རྨིད་གསུམ་བརྒྱ་ནས་ལྔ་བརྒྱ་ཙམ་ལས་མེད།ས་ཁུལ་དེའི་ས་འོག་ཆུ་གཏིང་ཐུང་བས་སྟབས་བདེ་པོའི་ངང་ཡར་འདྲེན་ཐུབ་ཀྱི་ཡོད་ཕྱིར།ཞིང་ཆུ་འདྲེན་པར་དམིགས་བསལ་གྱི་ངལ་རྩོལ་ནུས་ཤུགས་སམ་ལག་རྩལ་དགོས་ཀྱི་མེད།ཧྲའན་ཥི་ལྷོ་ཁུལ་གྱི་རྒྱ་རིགས་ཞིང་པའི་གམ་ནས་སློབ་སྦྱོང་བྱས་པའི་ཁྲོན་པ་འདྲུ་སྟངས་ཀྱི་ལག་རྩལ་ལ་བརྟེན་ནས་ཨོར་ཏོ་སཱེ་ས་ཁུལ་གྱི་སོག་པོ་རྣམས་ཀྱིས་མྱུར་པོའི་ངང་ཞིང་ཆུ་འམ་ཆུ་ཡུར་རྒྱ་སྐྱེད་ཐུབ་ཀྱི་ཡོད།དེས་ན་མ་རྨོས་ལོ་ཏོག་དང་ཆུ་མང་དགོས་པའི་ལོ་ཏོག་རིགས་འདེབས་འཛུགས་བྱེད་ཀྱི་ཡོད།ད་ལྟའི་ཆར་ཨོར་ཏོ་སཱེ་ས་ཁུལ་གྱི་སོག་པོ་རྣམས་ལ་ཧྲའན་ཥི་ཡི་དབུལ་ཞན་གྱི་ཁྱིམ་མཚེས་རྒྱ་རིགས་ལས་མང་བའི་རྨོ་ཞིང་ཡོད་དོ།